93 procent af de nordjyske læger har afleveret ydernumre.

Der er massiv opbakning fra lægerne i Nordjylland til de Praktiserende Lægers Organisation og den linje, PLO fører overfor regionerne og Regeringen. Ifølge PLO's nordjyske formand har 93 procent af Region Nordjyllands praktiserende læger deponeret deres ydernumre. Det oplyser DR Nordjylland. Det er dermed kun i omegnen af 30 læger i Region Nordjylland, som ikke har meldt sig klar til i givet fald at tage det sidste skridt. - Det helt afgørende repræsentantskabsmøde finder sted den 29. juni. Her afgør vi om PLO skal aflevere ydernumrene til Sundhedsstyrelsen, siger den nordjyske formand, Kaj Bernth. Hvis det sker, er konflikten en realitet, og danskerne og nordjyderne skal fra 1. september til at betale for at gå til deres sædvanlige, praktiserende læge. Men Kaj Bernt tror ikke, at det kommer så vidt. Han mener, at lægerne står så stærkt, at både Regering og regioner besinder sig, som han udtrykker det. - Jeg tror, at planen om at folk skal til sygehusene i stedet for er utilstrækkelig og at protesterne bliver særdeles massive.